નવી દિલ્હી, તા. 6: ઘાસચારા કૌભાંડ કેસમાં ખાસ સીબીઆઈ કોર્ટે રાષ્ટ્રીય જનતા દળના (રાજદ) વડા લાલુપ્રસાદ યાદવ અને અન્ય દસને દોષિત ઠરાવ્યા બાદ આજે લાલુપ્રસાદને સાડા ત્રણ વર્ષની સખત કેદની સજા અને કુલ રૂા. દસ લાખના દંડની સજા સુણાવી હતી. ગુનાઈત કાવતરા સાથે છેતરપિંડીના ગુના સબબ કોર્ટે ભારતીય દંડસંહિતા અને પ્રિવેન્શન ઓફ કરપ્શન એક્ટ(પીએસી) હેઠળ કસૂરવાર જાહેર કર્યા હતા. આઈપીસી અને પીએસીની વિવિધ કલમો હેઠળ રૂા. પાંચ-પાંચ લાખ મળી રૂા. દસ લાખનો દંડ ફરમાવાયો છે. લાલુપ્રસાદ મુખ્ય પ્રધાનપદે હતા તે વર્ષોમાં `90થી '94 દરમિયાન દેવગઢ ટ્રેઝરીમાંથી રૂા. 89.27 લાખની ઉચાપતના આરોપસર લાલુપ્રસાદ અને અન્ય દસ વિરુદ્ધની સજાના પ્રમાણ અંગેની દલીલો કોર્ટે પૂરી કરી હતી. આ કેસમાં જાહેર હિસાબ સમિતિ (પીએસી)ના તત્કાલીન ચેરમેન જગદીશ શર્મા, રાજદના પૂર્વ નેતા આર.કે. રાણાને કોર્ટે અનુક્રમે 7 અને 3ાા વર્ષની સજા ફરમાવી હતી. 3 સનદી અધિકારીઓને 3 વર્ષની જેલસજા ફરમાવી હતી, તો બે અન્ય અધિકારીઓને અનુક્રમે 3ાા વર્ષ અને 7 વર્ષની સજા ફરમાવી હતી. બાકીના પાંચ આરોપીઓને 7 વર્ષની જેલસજા ફરમાવી હતી. સનદી અધિકારીઓને પણ અલગઅલગ રકમનો દંડ ફરમાવાયો છે.